Diari Oficial de la Generalitat Valenciana


Sumari del DOGV 9899, del 23-07-2024 (2024/7353)

RESOLUCIÓ de 17 de juliol de 2024, de la Conselleria d’Educació, Cultura, Universitats i Ocupació, per la qual es convoquen subvencions destinades a accions i programes que promoguen l’educació intercultural i en valors, desenvolupats per entitats privades sense ànim de lucre de la Comunitat Valenciana en el curs escolar 2023-2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9899

Data del DOGV
:   23-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7353

CVE
:   FHVS-V-4132-1636

Data del document
:   17-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * educació
    * educació cívica

Mitjançant l’Ordre 60/2016, de 23 de setembre, de la Conselleria d’Educació, Investigació, Cultura i Esport, s’aproven les bases reguladores de les subvencions destinades a accions, programes i materials educatius desenvolupats per entitats privades sense ànim de lucre de la Comunitat Valenciana (DOCV 7883, 28.09.2016).

La Conselleria d’Educació, Cultura, Universitats i Ocupació treballa en línia amb allò que disposa la Llei orgànica 2/2006, 3 de maig, d’educació, en l’article 1.n, que reconeix com un dels principis inspiradors del sistema educatiu espanyol el foment i la promoció de la investigació, l’experimentació i la innovació educativa.

Esta mateixa llei orgànica, en l’article 5 bis sobre l’educació no formal, reconeix que esta «en el marc d'una cultura de l'aprenentatge al llarg de la vida, comprendrà totes aquelles activitats, mitjans i àmbits d'educació que es desenvolupen fora de l'educació formal i que es dirigeixen a persones de qualsevol edat amb especial interés en la infància i la joventut, que tenen valor educatiu en si mateixos i han sigut organitzats expressament per a satisfer objectius educatius en diversos àmbits de la vida social com ara la capacitació personal, promoció de valors comunitaris, animació sociocultural, participació social, millora de les condicions de vida, artística, tecnològica, lúdica o esportiva, entre altres. Es promourà l'articulació i complementarietat de l'educació formal i no formal amb el propòsit que esta contribuïsca a l'adquisició de competències per a un ple desenvolupament de la personalitat.»

Esta convocatòria vol reconéixer i dignificar l’esforç educatiu que les diferents entitats privades sense ànim de lucre del nostre territori han desenvolupat tradicionalment per a aconseguir fites educatives paral·lelament al sistema d’educació formal.

L’educació intercultural i en valors és una resposta pedagògica a l’exigència de preparar la ciutadania perquè puga desenvolupar-se en una societat plural i democràtica. La igualtat en drets, deures i oportunitats de totes les persones, i el dret a la diferència en un marc de valors compartits, eix de l’educació intercultural, promou espais d’inclusió basats en la igualtat i en la necessitat de compartir uns valors comuns que ajuden a conviure en una mateixa comunitat.

La Generalitat ha previst en els pressupostos de 2024 una línia pressupostària adreçada a ajudes a programes per a l’educació intercultural i en valors de les entitats sense ànim de lucre del nostre territori. La convocatòria està prevista en la Resolució de 28 de gener de 2024, de la Subsecretaria de la Conselleria d’Educació, Universitats i Ocupació, per la qual s’aprova el Pla estratègic de subvencions 2024-2027 de la Conselleria d’Educació, Universitats i Ocupació, l’Institut Valencià de Seguretat i Salut en el Treball (INVASSAT) i s’incorpora el Pla estratègic de subvencions del Servici Valencià d’Ocupació i Formació (LABORA) (DOGV 9782, 06.02.2024), que establix en el seu annex com a objectiu estratègic 3.2. «Promoure accions i programes en favor de l’educació en valors i intercultural», i que desenvolupa la línia de subvenció: S0444 denominada «Ajudes a programes per a l’educació intercultural i en valors».

La present convocatòria amplia els àmbits d’actuació dels programes i accions que podran ser subvencionables, incorpora instruccions per evitar la duplicitat de beneficiaris i accions, així com el seu plagi.

En virtut del que s’ha exposat, de conformitat amb l’article 160.4.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; d’acord amb el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació i l’Orde 9/2024, de 25 d’abril, de la Conselleria d’Educació, Universitats i Ocupació, per la qual es desplega el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació, vista la proposta de la Directora General d’Innovació i Inclusió Educativa,

RESOLC

*Primer. Objecte*

Convocar en règim de concurrència competitiva la concessió de subvencions dirigides a accions i programes educatius innovadors que promoguen l’educació intercultural i en valors desenvolupats per entitats privades sense ànim de lucre del territori valencià en el curs escolar 2023-2024.

*Segon. Finançament*

1. Les quantitats concedides a les accions i els programes tindran com a finalitat ajudar a sufragar totalment o parcialment les despeses que genere la realització d’estes en els termes que disposen l’Ordre de bases 60/2016 i esta convocatòria.

2. El finançament de les quantitats destinades a la realització d’accions i programes s’abonarà amb càrrec a la línia de subvenció S0444 del capítol IV del subprograma pressupostari 421E00 del pressupost de la Generalitat per a l’exercici 2024, per un import global màxim de 230.000 euros.

*Tercer. Objectiu específic*

Esta convocatòria té com a objectiu específic incentivar el desenvolupament d’accions i programes educatius que afavorisquen la vinculació entre l’educació formal i no formal i que potencien l’assoliment dels valors ètics i morals necessaris per a desenvolupar una ciutadania compromesa amb l’entorn.

Els àmbits d’actuació dels programes i les accions subvencionables per al curs 2023/24 podran ser:

– Resolució pacífica de conflictes i la promoció de la convivència.

– Igualtat de gènere i la coeducació.

– Educació en l’ús d’aplicacions i equipaments digitals.

– Educació per a la salut.

– Educació per a l’esport.

– Educació per al foment de la lectura.

– Educació del pensament matemàtic.

– Sostenibilitat.

– Educació per al voluntariat.

– Cultura popular.

– Educació viària.

– Educació civicotributària.

– Diversitat sexual, de gènere i familiar.

– Educació per al desenvolupament i per una ciutadania global.

*Quart. Requisits de les entitats beneficiàries*

1. Podran sol·licitar les subvencions les entitats privades sense ànim de lucre que tinguen entre els seus fins la realització d’actuacions educatives dins de l’àmbit territorial de la Comunitat Valenciana i que complisquen els requisits següents:

a) Estar legalment constituïdes i inscrites en el registre corresponent.

b) No tindre ànim de lucre.

c) Disposar d’una seu central o delegació permanent a la Comunitat Valenciana.

A este efecte, s’entendrà per delegació permanent la presència física, amb domicili social al territori de la Comunitat Valenciana, acreditada documentalment. En este cas, la delegació permanent haurà d’haver sigut la que ha assumit la gestió de l’acció i/o programa que haja de finançar la Generalitat, i la que ha portat la gestió economicoadministrativa i la direcció de l’acció i/o programa des de la seua oficina de la Comunitat Valenciana.

d) Tindre com a fins institucionals, recollits en els seus estatuts, la realització d’accions o programes educatius.

e) Estar al corrent en el compliment de les obligacions tributàries i de la Seguretat Social en la forma establida reglamentàriament.

f) No incórrer en les prohibicions previstes en l’article 13 de la Llei 38/2003, general de subvencions, que determina la prohibició per a obtindre la condició de beneficiari de subvencions, especialment la de no ser deutor per reintegrament de subvencions.

g) Complir els requisits establits en el Reglament (UE) número 2023/2831 de la Comissió, 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (DOUE-L núm. 2831, de 15.12.2023).

h) Complir les regles d’acumulació establides en l’article 5 de l’esmentat Reglament (UE) número 2023/2831.

2. Cada entitat només podrà presentar una única sol·licitud per àmbit d’actuació. En cas de presentar més d’una acció o programa per àmbit d’actuació, totes quedaran excloses del procés de valoració.

3. En cas que dos entitats presenten una acció o programa en el que es detecte que s’ha produït una còpia, ambdues quedaran excloses del procés de valoració i de la possibilitat de ser seleccionades com a beneficiàries.

*Cinqué. Característiques generals de les accions i els programes*

Les accions i els programes presentats hauran d’incloure, necessàriament, les característiques descrites en la base dotze de l’Ordre 60/2016, de 23 de setembre, per tal de ser avaluats i que seran les següents:

1. Idoneïtat

– Les accions i els programes incorporen continguts coherents amb els àmbits d’actuació i l’objecte definits en la convocatòria i estan relacionats amb l’activitat de l’entitat sol·licitant.

2. Estratègia

– Planificació i cronograma. S’especificaran els codis dels centres educatius on està matriculat durant el curs 2023-2024 l’alumnat objecte de l’acció o programa.

3. Sostenibilitat

– Les accions i els programes són viables econòmicament i tècnicament: especifica els recursos humans, materials i econòmics.

4. Participació

– Les accions i els programes detallen les accions dels diferents agents implicats (membres de l’entitat, professorat, alumnat, famílies, resta de la comunitat educativa, agents de l’entorn sociocultural, etc.).

5. Inclusió

– Les accions tenen com a objectiu reduir l’exclusió i oferir oportunitats.

6. Avaluació

– Les accions i els programes incorporen l’avaluació del seu desenvolupament, els resultats i l’impacte.

*Sisé. Descripció del projecte a desenvolupar. Apartats i format del projecte*

El contingut del projecte que es presente en la sol·licitud amb les accions i programes haurà de desenvolupar cadascun dels apartats següents:

a) Nom de l’entitat

b) Nom i cognoms de la persona coordinadora/responsable

c) Nom de l’acció o el programa

d) Temàtica (d’acord amb àmbits d’actuació de l’apartat resolutiu tercer)

e) Labor social de l’entitat, trajectòria i experiència en l’àmbit educatiu, reconeixements, premis i evidències de l’impacte social

f) Finalitat del projecte

g) Objectius

h) Destinataris

i) Activitats

j) Mesures d’inclusió

k) Recursos humans i materials i relacions amb altres institucions

l) Temporització

m) Pressupost total i desglossat

n) Avaluació

La presentació del programa o acció s’ha de realitzar en format PDF amb una extensió màxima de 20 pàgines, tipus de lletra Arial 12 punts, interlineat 1,15.

*Seté. Criteris de valoració*

1. L’avaluació de les accions i els programes es farà a partir dels criteris de valoració i la ponderació establits en la base catorzena de l’Ordre 60/2016, de 23 de setembre, que és la següent:

a) Idoneïtat: 6 punts.

– Exposen la trajectòria i l’experiència de l’entitat en l’àmbit educatiu.

– Defineixen els objectius, la naturalesa i el desenvolupament de les accions i els programes amb coherència amb els objectius i àmbit d’actuació fixats en la convocatòria.

– Els programes o les accions són coherents i estan relacionats amb la finalitat social de l’entitat sol·licitant.

b) Estratègia: 3 punts.

– Presenten una justificació.

– Presenten un cronograma d’actuacions amb la concreció de les tasques que corresponen al personal participant.

c) Sostenibilitat: 2 punts.

– Presenten un pressupost adequat.

– Especifiquen els recursos humans, materials i econòmics.

d) Participació: 5 punts.

– Presenten una anàlisi del grau de col·laboració amb l’Administració educativa, els centres educatius de la seua àrea d’influència, comunitat o entorn.

– Inclouen el nombre de beneficiaris i el col·lectiu al qual pertanyen (alumnat, professorat, famílies, altres agents de l’entorn, etc.).

e) Inclusió: 1 punt.

– Promouen la igualtat d’oportunitats i accés, la integració i la inclusió educativa i social.

f) Avaluació: 3 punts.

– Presenten concreció en els criteris d’avaluació, segons els objectius plantejats, i el seu grau de consecució.

– Presenten autoavaluació de l’acció o programa i conclusions amb els indicadors i instruments.

– Presenten evidències de repercussió en mitjans de comunicació.

La puntuació màxima per a accions o programes serà de 20 punts i la puntuació mínima per a obtindre la subvenció serà de 10 punts.

*Huité. Criteris per a determinar la quantia individual de la subvenció econòmica*

La quantia individualitzada de la subvenció concedida a cada acció o programa serà la que resulte de multiplicar la puntuació obtinguda en la valoració de l’acció o programa pel valor punt prèviament determinat. El valor punt serà el que resulte de dividir la dotació màxima destinada a les entitats en esta convocatòria, entre la xifra que resulte de la suma de totes les puntuacions de les accions o programes presentats.

L’import de l’ajuda individual per a accions i programes no podrà superar els 30.000 €.

*Nové. Termini i llocs de presentació*

La presentació de les sol·licituds es farà per registre electrònic, en la seu electrònica de la Generalitat <https://sede.gva.es>. A este efecte, es concedirà un termini de deu dies hàbils a comptar de l’endemà de la publicació d’esta resolució en el *Diari Oficial de la Generalitat Valenciana.*

L’enllaç a la seu electrònica per a la presentació telemàtica de les sol·licituds es publicarà a la pàgina web de la Conselleria d’Educació, Cultura, Universitats i Ocupació:

<http://www.ceice.gva.es/va/web/innovacion-educacion/convocatorias-de-proyectos-de-innovacion>.

La presentació telemàtica requerirà que la persona sol·licitant dispose de sistemes d’identificació i signatura electrònica acceptats en la seu electrònica de la Generalitat.

*Desé. Sol·licituds i documentació*

A la sol·licitud hauran d’annexar-se els següents documents digitalitzats en format PDF:

a) Escriptura d’apoderament o poder de representació de la persona que signa la sol·licitud.

b) Inscripció en el registre d’associacions o fundacions corresponent.

c) Acta fundacional i els estatuts.

d) En cas que l’entitat tinga alguna exempció tributària, s’ha d’acreditar la concessió efectiva de l’esmentada exempció.

e) En cas de no autoritzar l’accés a la consulta telemàtica del compliment de les obligacions tributàries i amb la Seguretat Social, s’haurà d’adjuntar:

– Certificat electrònic del compliment de les obligacions tributàries i amb la Seguretat Social.

f) Declaració responsable de totes les ajudes obtingudes per l'entitat per als mateixos costos presentats per a esta subvenció, especificant l'organisme, la convocatòria, l'import concedit i la data de concessió.

g) Declaració responsable en la qual es continguen totes les ajudes *de minimis*  obtingudes com a única empresa en els anys 2024, 2023, 2022 i 2021, en què es detallarà l'organisme, la convocatòria, l'import concedit i la seua data de concessió, per a qualsevol projecte i independentment dels costos subvencionats. El moment en què ha de considerar-se concedida una ajuda *de minimis*  és aquell en què es conferisca a l'empresa el dret legal a rebre l'ajuda, amb independència de la data de pagament de l'ajuda *de minimis*  a l'empresa. En el cas que l'import total declarat com a ajuda *de minimis*  rebuda, no coincidisca amb l'import que es comprovarà per esta administració en la Base de dades nacional de subvencions, es considerarà com a ajuda *de minimis*  rebuda la quantia total que resulte més alta entre la declarada i la comprovada, sense necessitat de cap requeriment, i excepte acreditació justificada de la diferència entre tots dos imports.

h) Programa i pla d’actuacions desenvolupats durant el curs 2023-2024, segons les especificacions de l’apartat resolutiu sisé.

*Onzé. Termini de resolució i notificació de la convocatòria*

D’acord amb la Llei 39/2015, d’1 d’octubre, del procediment administratiu comú de les administracions públiques, el termini màxim per a resoldre i notificar este procediment és de sis mesos des de la data d’efectes de la convocatòria. Si venç el termini sense haver-se notificat cap resolució expressa, les persones interessades podran considerar desestimades les seues sol·licituds per silenci administratiu, segons s’estableix en l’article 25.1.a de l’esmentada llei.

A l’efecte de notificacions i en compliment del que preveu la Llei 39/2015, d’1 d’octubre, la proposta de resolució provisional i la resolució definitiva de la convocatòria amb la relació de les accions i els programes seleccionats i els imports de les subvencions concedides es publicarà en la pàgina web de la Conselleria d’Educació, Cultura, Universitats i Ocupació. La resolució definitiva també es publicarà en el *Diari Oficial de la Generalitat Valenciana*.

L’òrgan instructor (Subdirecció General d’Innovació i Qualitat Educativa) a la vista de l’expedient i de l’informe del òrgan col·legiat, formularà la proposta de resolució provisional que contindrà la relació d’entitats amb les accions i els programes seleccionats, i s’hi indicarà la quantia econòmica proposada en concepte de subvenció i la relació d’entitats amb accions i programes no seleccionats amb l’exposició dels motius.

Es concedirà un termini de deu dies hàbils, comptats a partir de l’endemà de la publicació de la res provisional en la pàgina web, per a presentar, si escau, escrit de desistiment o al·legacions.

Transcorregut el termini, comprovats els escrits de desistiment, estudiades i, si escau, ateses les al·legacions presentades, l’òrgan instructor del procediment elevarà la proposta definitiva a la Directora General d’Innovació i Inclusió Educativa, que resoldrà esta convocatòria per delegació del conseller d’Educació, Cultura, Universitats i Ocupació.

La resolució de la convocatòria amb la relació de les accions i els programes seleccionats, l’especificació de la denominació de les entitats i les dotacions econòmiques corresponents es publicarà en la pàgina web de la conselleria competent en matèria d’educació en l’apartat d’innovació educativa:

<http://www.ceice.gva.es/va/web/innovacion-educacion/convocatorias-de-proyectos-de-innovacion>.

També es publicarà en el  *Diari Oficial de la Generalitat Valenciana*. Esta publicació substituirà la notificació, de conformitat amb el que preveu la normativa vigent en matèria de procediment administratiu.

*Dotzé. Condicions i terminis de la justificació de les accions i els programes*

1. Les entitats beneficiàries percebran la subvenció atorgada després de la rendició del compte justificatiu simplificat, segons disposen els articles 69 i 75 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions (BOE 176, de 25.07.2006).

2. D’acord amb la base setze de l’Ordre 60/2016, de 23 de setembre, les entitats hauran de presentar telemàticament la justificació de la subvenció des de l'endemà de la publicació de la resolució definitiva i abans del 30 novembre de 2024 i hauran d'incloure, baix responsabilitat de la persona declarant, la documentació següent:

a) Compte justificatiu simplificat, en què hauran de figurar numerades i relacionades totes les despeses de l’acció o el programa realitzat.

b) Memòria del projecte de l’acció o el programa executat, en què s’inclourà la denominació, el lloc i dates de realització.

c) Les factures o documents de valor probatori equivalent acreditatius de les despeses relatives a les activitats realitzades. Les factures han de reunir els requisits del Reial decret 1619/2012, de 30 de novembre, pel qual s’aprova el reglament pel qual es regulen les obligacions de facturació.

Quedaran excloses les factures que no es corresponguen amb el detall del pressupost presentat.

d) Documents acreditatius del pagament de les factures, com ara els justificants de transferència o rebuts bancaris.

e) Quan l'acció o el programa hagen sigut finançats amb les subvencions i amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'estos fons al projecte subvencionat.

f) La presentació de la documentació justificativa es realitzarà en la seu electrònica de la Generalitat Valenciana, en el mateix expedient de la sol·licitud.

3. En cap cas, el pagament de la subvenció serà superior a l’import concedit i correctament justificat.

La resolució es notificarà mitjançant la publicació en la pàgina web de la conselleria competent en matèria d’educació en l’apartat d’Innovació educativa

<http://www.ceice.gva.es/va/web/innovacion-educacion/convocatorias-de-proyectos-de-innovacion>. Esta publicació substituirà la notificació, de conformitat amb el que preveu la normativa vigent en matèria de procediment administratiu.

Així mateix, els requeriments de l'esmena de la justificació es publicaran en la pàgina web de la conselleria competent en matèria d'educació abans esmentada i els interessats hauran d'aportar al seu expedient la documentació requerida a través de la seu electrònica de la Generalitat.

*Tretzé. Modificació de la resolució de concessió de la subvenció*

1. Tota alteració, tant de les condicions tingudes en compte per a la concessió de les subvencions, com dels requisits i les condicions establides en les bases reguladores i en esta convocatòria, i en tot cas, l’obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió o minoració de la subvenció.

2. Es produirà la pèrdua del dret al cobrament total o parcial de la subvenció en el supòsit de falta de justificació o de concurrència d’alguna de les causes previstes en l’article 37 de la Llei 38/2003, de 17 de novembre, general de subvencions. En este cas, es declararà per resolució, amb la substanciació prèvia dels tràmits procedimentals oportuns, la pèrdua del dret a la percepció parcial o total de l’ajuda, que podrà finalitzar, si és el cas, amb la revocació de la subvenció i l’obligació de reintegrar les quantitats ja percebudes i l’interés de demora.

La resolució i els tràmits procedimentals previs es notificaran mitjançant la seua publicació en la pàgina web de la Conselleria d’Educació, Cultura, Universitats i Ocupació

<http://www.ceice.gva.es/va/web/innovacion-educacion/convocatorias-de-proyectos-de-innovacion>. Esta publicació substituirà la notificació de conformitat amb el que preveu la normativa vigent en matèria de procediment administratiu.

3. Seran causes de nul·litat o d’anul·labilitat les previstes en l’article 36 de la Llei 38/2003, de 17 de novembre, general de subvencions.

*Catorzé. Tramitació telemàtica*

Per a la tramitació d’este procediment per via telemàtica s’habilitaran els mitjans electrònics necessaris, d’acord amb el que disposen la Llei 39/2015, d’1 d’octubre, del procediment administratiu comú de les administracions públiques, el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, i el Decret 165/2010, de 8 d’octubre, del Consell, pel qual s’establixen mesures de simplificació i de reducció de càrregues administratives en els procediments gestionats per l’Administració de la Generalitat i el seu sector públic.

*Quinzé. Pla de control*

La comprovació material de la realització de les activitats es durà a terme d’acord amb el pla de control elaborat per la direcció general competent en matèria d’innovació educativa i que està publicat en la pàgina web de la Conselleria.

*Setzé. Règim Normatiu Europeu*

1. Les subvencions convocades per esta resolució s'acullen al Reglament (UE) 2023/2831 de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes *de minimis*  (DOUE-L, 15/12/2023).

2. L'import total de les ajudes *de minimis*  concedides per un Estat membre a una única empresa no excedirà de 300.000 € durant qualsevol període de tres anys.

3. A l'efecte del Reglament (UE) 2023/2831 de la Comissió, es consideraran una “única empresa” totes les empreses que tinguen almenys un dels següents vincles entre si:

a) una empresa posseïx la majoria dels drets de vot dels accionistes o socis d'una altra empresa;

b) una empresa té dret a nomenar o revocar a la majoria dels membres de l'òrgan d'administració, direcció o supervisió d'una altra empresa;

c) una empresa té dret a exercir una influència dominant sobre una altra en virtut d'un contracte subscrit amb ella o d'una disposició continguda en els seus estatuts o en la seua escriptura de constitució;

d) una empresa, accionista o sòcia d'una altra, controla per si sola, en virtut d'un acord celebrat amb altres accionistes o socis de la segona, la majoria dels drets de vot dels accionistes o socis d'esta.

Les empreses que mantinguen qualsevol de les relacions contemplades en les lletres a) a d) a través d'una altra o altres empreses també es consideraran una única empresa.

En el cas de fusions o adquisicions d'empreses, totes les ajudes *de minimis*  concedides amb anterioritat a qualsevol de les empreses que es fusionen es tindran en compte per a determinar si la concessió d'una nova ajuda *de minimis*  a la nova empresa o a l'empresa adquirent supera el límit màxim establit en l'apartat 2. Les ajudes *de minimis*  concedides legalment abans de la fusió o adquisició continuaran sent legals.

En cas que una empresa se separe en dos o més empreses independents, les ajudes *de minimis*  concedides abans de la separació s'assignaran a l'empresa que s'haja beneficiat d'elles, que serà, en principi, l'empresa que assumisca les activitats per a les quals s'hagen concedit les ajudes *de minimis*. Si esta assignació no fora possible, les ajudes *de minimis*  s'assignaran proporcionalment sobre la base del valor comptable del capital social de les noves empreses en la data efectiva de la separació.

4. En aplicació del Reglament (UE) 2023/2831 de la Comissió, no podran obtindre la condició de beneficiàries:

a) Les empreses dedicades a la producció primària de productes de la pesca i de l'aqüicultura;

b) Les empreses dedicades a la transformació i comercialització de productes de la pesca i de l'aqüicultura, quan l'import de l'ajuda es determine en funció del preu o de la quantitat de productes adquirits o comercialitzats;

c) Les empreses dedicades a la producció primària de productes agrícoles;

d) Les empreses dedicades a la transformació i comercialització de productes agrícoles, en un dels supòsits següents:

1. Quan l'import de l'ajuda es determine en funció del preu o de la quantitat d'estos productes adquirits a productors primaris o comercialitzats per les empreses interessades.

2. Quan l'ajuda se supedite a la seua repercussió, total o parcial, als productors primaris;

e) El Reglament no s'aplica a les ajudes a activitats relacionades amb l'exportació a tercers països o a Estats membres, en concret les ajudes directament vinculades a les quantitats exportades, a l'establiment i l'explotació d'una xarxa de distribució o a altres gastos corrents relacionats amb l'activitat exportadora;

f) Tampoc s'aplica a les ajudes condicionades a la utilització de productes i servicis nacionals enfront dels productes i servicis importats.

Si una empresa opera en un dels sectors contemplats en les lletres a), b), c) o d) del present apartat, i també en un o diversos dels altres sectors inclosos en l'àmbit d'aplicació del Reglament *de minimis*  o desenvolupa altres activitats incloses en este, es podran concedir les ajudes en relació amb estos sectors o activitats sempre que l’empresa beneficiària puga garantir per mitjans apropiats, com la reparació d’activitats o la separació de comptes, que les activitats en els sectors exclosos no es beneficien de les ajudes *de minimis*.

5. Les ajudes *de minimis*  concedides conformement al Reglament (UE) 2023/2831 de la Comissió, de 13 de desembre de 2023, podran acumular-se amb les ajudes *de minimis*  concedides conformement al Reglament (UE) 2023/2832 de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes *de minimis*  concedides a les empreses que presten servicis d'interés econòmic general.

6. Les ajudes *de minimis*  concedides conformement al Reglament (UE) 2023/2831 de la Comissió, de 13 de desembre de 2023, podran acumular-se amb les ajudes *de minimis*  concedides conformement al Reglament (UE) 1408/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes *de minimis*  en el sector agrícola, i al Reglament (UE) 717/2014 de la Comissió, de 27 de juny de 2014, relatiu a l’aplicació dels articles 107 i 108 del Tractat de Funcionament de la Unió Europea a les ajudes *de minimis*  en el sector de la pesca i l'aqüicultura fins al límit màxim de 300.000 euros durant qualsevol període de tres anys.

7. Les subvencions concedides a l'empara de la present convocatòria no s'acumularan amb cap ajuda estatal en relació amb els mateixos gastos subvencionables ni amb ajudes estatals per a la mateixa mesura de finançament de risc si esta acumulació excedira la intensitat d'ajuda o de l'import d'ajuda més elevat que corresponga fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes *de minimis*  que no es concedisquen per a costos subvencionables específics ni puguen atribuir-se a costos subvencionables específics podran acumular-se amb ajudes estatals concedides en virtut d'un reglament d'exempció per categories o una decisió adoptats per la Comissió.

*Desseté. Recursos*

De conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, es podrà presentar potestativament un recurs de reposició, o plantejar directament un recurs contenciós administratiu, en els terminis i davant dels òrgans que s’indiquen a continuació:

a) El recurs de reposició haurà d’interposar-se davant del conseller d’Educació, Cultura, Universitats i Ocupació en el termini d’un mes a comptar de l’endemà de ser publicada.

b) El recurs contenciós administratiu s’haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l’endemà de ser publicada.

  

València, 17 de juliol de 2024

(p. d. R 13.04.2022; DOGV 9328, 29.04.2022)

María del Rosario Escrig Llinares

Directora general d’Innovació i Inclusió Educativa